Г.В. Сакалоўская

ПРЫЁМЫ І СРОДКІ ФАРМІРАВАННЯ МАТЫВАЦЫІ ШКОЛЬНІКАЎ ДА ВЫВУЧЭННЯ БЕЛАРУСКАЙ МОВЫ І ЛІТАРАТУРЫ

У сучасным грамадстве назіраецца тэндэнцыя індывідуалізацыі асобы, яе імкненне да самавызначэння і самарэалізацыі.

Як адзначаецца ў Кодэксе Рэспублікі Беларусь аб адукацыі, адным з асноўных кірункаў дзяржаўнай палітыкі ў сферы навучання з’яўляецца “стварэнне неабходных умоў для задавальнення патрэб асобы ў адукацыі, патрэб грамадства і дзяржавы ў фарміраванні асобы” [6].

Але як фарміраваць асобу ў сітуацыі двухмоўя? Супярэчнасць заключаецца ў тым, што грамадзяне Рэспублікі Беларусь не імкнуцца асэнсаваць сябе беларусамі, бо не размаўляюць на роднай мове. Гэта пытанне хвалюе не толькі навукоўцаў і дзяржаўных дзеячаў, але настаўнікаў і бацькоў таксама.

Актуальнасць абранай тэмы абумоўлена задачамі павышэння матывацыі школьнікаў да вывучэння роднай мовы. Сёння на беларускую і рускую мову адведзена аднолькавая колькасць гадзін, але дзеці, якія вымушаны жыць у рускамоўным асяроддзі, не бачаць перспектыў у вывучэнні беларускай мовы. Незапатрабаванасць беларускай мовы ў грамадстве вымушае часам вучняў ахвотней размаўляюць на англійскай мове, чым на беларускай. Я як настаўнік беларускай мовы і літаратуры задумалася, як можна пераадолець гэты “матывацыйны вакуум”. Мяне непакоіць тое, як вучыць дзяцей, каб вучні кожны раз адкрывалі для сябе нешта новае, імкнуліся да станоўчых вынікаў.

Развіццё ніколі не можа быць дасягнута шляхам прымусу, яно мае месца толькі тады, калі чалавек сам цягнецца да ведаў, да творчасці [3, c. 3]. Асэнсаванне гэтага пераканала мяне ў тым, што работу на ўроку патрэбна арганізаваць так, каб павысіць унутраную матывацыю школьнікаў да вывучэння прадмета, каб у вучняў з’явілася жаданне працаваць на ўроку, каб яны з павагай ставіліся да вывучэння роднай мовы. Для гэтага прадметны матэрыял трэба падаць так, каб вучні не толькі зразумелі вывучаемы матэрыял, але і маглі прымяніць яго на практыцы.

Зыходзячы з канцэпцыі літаратурнай i моўнай адукацыі, пры правядзенні ўрокаў неабходна кіравацца двума асноўнымі прынцыпамі: аперацыйным i матывацыйным. Аперацыйны прынцып прадугледжвае, што ў ходзе навучання роднай мове да яе неабходна адносіцца як да “прадмета прадметаў”, сродку авалодвання новымі ведамі па іншых вучэбных дысцыплінах. Матывацыйны прынцып азначае, што пры падрыхтоўцы настаўнікам урока варта накіроўваць навучальную дзейнасць на дасягненне канкрэтных мэтаў. Для рэалізацыі гэтых мэтаў вельмі важна сфарміраваць у вучняў выразна акрэсленыя матывы, патрэбнасці ix дзейнасці [2, с. 4].

У сваёй працы я карыстаюся актыўнымі сродкамі і прыёмамі навучання, якія паказалі сваю эфектыўнасць у практыцы работы: займальны матэрыял, гульнявыя хвілінкі, хвілінкі кемлівасці ў 5-6-ых класах, заданні на логіку, праблемныя сітуацыі, дыспуты ў 7-8-ых класах, нетрадыцыйныя ўрокі, інтэграваныя ўрокі, электронныя сродкі навучання, складанне прэзентацый, відэасюжэтаў у 8-9-ых класах і інш. Я часта праводжу ўрокі з элементамі гульнёвай тэхналогіі, інтэрактыўнага навучання, асобасна-арыентаваных тэхналогій, якія фарміруюць у дзяцей лідэрства, вопыт самавызначэння, працы ў групе, рэфлексіі. Вучэбныя заданні да ўрока падбіраю з элементамі навізны, асаблівую ўвагу надаю працы з тэкстам: выкарыстоўваю тэксты этнаграфічнага, патрыятычнага зместу. У рамках ўрока ўцягваю вучняў у дыскусіі, дэманструю відэафільмы па тэме, арганізую інтэграваныя ўрокі з бібліятэкай. Напрыклад, у 2017-2018 навучальным годзе разам з вучнямі 4”Г” класа мы стварылі беларускамоўны канал з віншаваннямі ў інтэрнэце, каб можна было адсылаць віртуальныя паштоўкі. Назву сайта - Пуцявінка - прыдумалі вучні 8-га класа, якіх ідэя зацікавіла. На працягу некалькіх месяцаў мы не толькі размяшчаем там тэкставыя файлы, але і відэаматэрыял, прысвечаны розным святам.

Прааналізаваўшы праграму па беларускай літаратуры, я прыйшла да высновы, што развіваць матывацыю да вывучэння беларускай літаратуры лепей на творах патрыятычнага зместу (раздзел “Роднае слова”, 5 клас, “Мой род, родная зямля, народ”, 6 клас), на творах пейзажнай лірыкі (Я.Колас “Ручэй, 7 клас, М. Багдановіч “Цёплы вечар, ціхі вецер, свежы стог…”, 8 клас і інш.), творах ваеннай тэматыкі (М. Лынькоў “Васількі”, 5 клас, В. Быкаў “Жураўліны крык”, 8 клас), а таксама творах гістарычнай тэматыкі (Л. Случанін “Рагнеда”, 6 клас і інш).

У сярэднім звяне яшчэ можна выкарыстоўваць прыёмы гульні. У 5-ым класе пры вывучэнні твора П. Броўкі “Калі ласка” праводжу конкурс кемлівых. На дошцы запісаны словы *лекар, ікар, бур, жука, аліва, крук, жука, аб, скол, раса, кладка.* Прапануецца замяніць першыя літары, каб атрымаліся новыя словы і з першых літар гэтых слоў можна было скласці імя вядомага беларускага паэта, жыццё i творчасць якога будзе вывучацца на ўроку.

У 7-ым класе на ўроку літаратуры У. Караткевіч “Зямля пад белымі крыламі” прапаную заданне на логіку, кемлівасць: “Хто? Што?”. Патрэбна падабраць да прозвішча аўтара назву яго твора i вызначьць аўтара, твор якога яшчэ не вывучалі. Гэта i будзе з’яўляцца тэмай урока. Я. Колас “*Ручэй”, І. Навуменка* “Настаўнік чарчэння”, У. Караткевіч “Зямля пад белымі крыламі”.

Лічу, што абавязкова на ўроку павінна быць эмацыянальная насычанасць зместу матэрыялу. Пагэтаму стараюся на арыенціровачна-матывацыйным этапе стварыць псіхалагічны настрой, вызваць жаданне займацца прадметам: чытаю некалькі радочкаў з вершаў беларускіх паэтаў, якія адпавядаюць тэме ўрока. Або ў пачатку ўрока праводжу работу з асацыяцыямі. Напрыклад, пры вывучэнні ў 6-ым класе твора У. Караткевіча “Алені” папрасіла вучняў з дому прынесці адну рэч, якая ў іх асацыіруецца са словам “дабрыня”. Нехта прынёс плюшавую цацку, нехта кнігу, нехта фотаздымак маці і інш. Абавязковая ўмова пры гэтым: патлумачыць, чаму менавіта гэтая рэч вызвала асацыяцыю са словам “дабрыня”. Эмоцыі зашкальваюць.

У 8-ым класе пры вывучэнні аповесці В. Быкава “Жураўліны крык”, каб вучні ўключыліся ў працу, на арыенціровачна- матывацыйным этапе ствараю сітуацыю поспеху: высвятляю веды вучняў пра пачатак ВАВ, станоўча ацэньваю іх выказванні. Потым ствараю праблемную сітуацыю, стаўлю пытанне, на якое вучні яшчэ не ведаюць адказу: дзе былі немцы ў жніўні-верасні 1941 года і якая задача стаяла перад нашай арміяй на фронце? Потым пераходжу да задачы, якую паставіў старшыня Карпенка перад сваімі байцамі. У дадзеным выпадку важна даць зразумець вучням, што дзеянне ў творы адбываецца на адным з чыгуначных пераездаў паміж Віцебскам і Смаленскам.

Калі практыкаваць такі від работы планамерна, то ён значна павышае зацікаўленасць вучняў прадметам, а яшчэ вучыць знаходзіць патрэбную інфармацыю ў інтэрнэце, пераапрацоўваць яе і ўкараняць практычна праз камп’ютарныя праграмы.

Выкарыстанне актыўных сродкаў і прыёмаў на ўроках беларускай мовы дае наступныя вынікі: актывізаваўся ўдзел вучняў у літаратурных праектах, інтэрнэт-гульнях і разнастайных творчых конкурсах раённага, гарадскога і абласнога ўзроўню; назіраецца рост зацікаўленасці вучняў факультатыўнымі заняткамі; высокая актыўнасць школьнікаў назіраецца ў правядзенні пазаўрочных мерапрыемстваў, прысвечаных пісьменнікам-юбілярам, Дню славянскай пісьменнасці, Тыдню беларускай мовы і інш.

Спіс выкарастанай літаратуры

1. Алынук, С. І. Навучанне школьнікаў самастойнай навукова-пошукавай дзейнасці / С. І. Алынук // Беларуская мова і літаратура ў школе. - 2006. – № 5.

2. Вахільчук, А. С., Качаноўская, В. В., Літвінчык, С. В. Матывацыйная дзейнасць настаўніка на ўроках беларускай мовы 5-10 класы: дапаможнік для настаўнікаў агульнаадукацыйных устаноў з 12-гадовым тэрмінам навучання / А. С. Вахільчук і інш. – Мазыр: ТАА ВД “Белы вецер”, 2008. – 147 с.

3. Жуковіч, М. В. Фарміраванне ў школьнікаў матывацыі да навучання на ўроках беларускай мовы і літаратуры / М. В. Жуковіч // Беларуская мова і літаратура. - 2004.- № 6.

4. Жуковіч, М. В. Сучасныя педагагічныя тэхналогіі на ўроках беларускай мовы і літаратуры: дапам. для настаўнікаў устаноў агул.сярэд. адукацыі з беларус. і рус. мовамі навучання / М. В. Жуковіч. – Мінск: Аверсэв, 2015. – 252 с.

5. Кетько, С. М., Пакулина, С. А., Поминов, А. В. Единство рефлексии, мотивации и адаптации в сознании личности: Коллективная монография / С. М. Кетько и др. – М., 2005. – 231с.

6. Кодэкс Рэспублікі Беларусь аб Адукацыі ад 13 студзеня 2011 г. № 243-З. – Мінск. Нац. цэнтр прававой інфармацыі Рэсп. Беларусь.

7. Маркова, А. К. Пути исследования мотивации учебной деятельности / А. К. Маркова // Вопросы психологии. – 1998. - № 5.